Vroue weer in hof oor fetusse in yskas - Maroela Media
Die twee vroue wat daarvan beskuldig word dat hulle talle onwettige aborsies uitgevoer en van die fetusse ontslae geraak het, het Woensdag weer in die Port Elizabeth-landdroshof verskyn.
Die saak is uitgestel vir verdere ondersoek. Lulama Cabela, 'n geregistreerde verpleegster en haar beweerde ontvangsdame, Babalwa Cabela, is in Februarie verlede jaar in hegtenis geneem en staan tereg op 25 aanklagte van verberging van geboorte. Die vroue is vroeër op borgtog van R5 000 elk vrygelaat.
Hul inhegtenisneming het gevolg op 'n polisie-ondersoek na onwettige aborsies in die Nelson Mandelabaai-gebied. Die staat het nie by 'n vroeëre hofverskyning die vroue se aansoek om borgtog teengestaan nie en het gesê die aanklagte teen hulle is 'n skedule 1-oortreding.
Die polisie het talle fetusse in die kisvrieskas ontdek, waarvan 25 ten volle ontwikkel was. Die polisie het gesê hulle het ondersoek ingestel nadat hulle klagtes van 'n hospitaal ontvang het oor pasiënte wat komplikasies ervaar het weens onwettige aborsies.
Volgens die klagstaat, het Cabela gewerk as 'n geregistreerde verpleegster by 'n sentrum waar voor- en nageboortesorg aan ma's en kinders verskaf is.